

**G U V E R N U L R O M Â N I E I**

**ORDONANȚĂ DE URGENȚĂ**

**privind unele măsuri pentru digitalizarea controlului ex-ante în domeniul achizițiilor publice/sectoriale, pentru modificarea și completarea unor acte normative precum și pentru reglementări specifice achizițiilor publice/sectoriale aferente proiectelor de infrastructură**

Proiectele de infrastructură sunt investiții publice de importanță strategică pentru România, care asigură creșterea calității vieții, conectivitatea cu coridoarele de transport transeuropene și creșterea mobilității populației și a mărfurilor. Întârzierea implementării proiectelor de infrastructură are impact direct asupra pierderii de sume alocate României prin Programul Operațional Infrastructură Mare, context care impune reglementarea în regim de urgență a unor măsuri pentru diminuarea acestei categorii de risc,

Pregătirea, elaborarea și aprobarea documentațiilor tehnico - economice pentru proiectele de infrastructură din domenii de importanță strategică pentru România cum sunt: infrastructura de transport de interes național, apă și apă uzată, managementul deșeurilor, dezvoltarea urbană, regenerarea urbană și infrastructura de transport de interes local, fără a se limita la aceste domenii, necesită perioade de timp de aproximativ 2-3 ani. Bugetul alocat României din fonduri europene pentru proiecte de infrastructură în perioada de programare 2014-2020 este de aproximativ 17,4 miliarde de euro,

Având în vedere că pentru anul 2020 riscul de dezangajare la nivelul tuturor programelor operaționale este în valoare de 2.154,81 milioane euro, iar cele mai mari valori ale riscului de dezangajare sunt înregistrate la nivelul Programului Operațional Infrastructură Mare cu valoarea de 778,17 mil euro, Programului Operațional Regional cu valoarea de 740,13 mil euro și a Programului Operațional Capital Uman cu o valoare de 382,16 mil euro, iar riscul de dezangajare acționează imediat la sfârșitul anului calendaristic prin dezangajarea sumelor din bugetul alocat României,

Deoarece riscul de dezangajare este concentrat în cea mai mare parte în zona proiectelor de infrastructură de transport, energie, mediu și în zona proiectelor de dezvoltare regională, iar pentru acest tip de proiecte specifice trebuie luate măsuri urgente în domeniul achizițiilor pentru a lansa și finaliza cu succes procedurile de achiziție și a preîntâmpina eventualele blocaje în implementarea proiectelor, cu impact asupra riscului de dezangajare,

Ținând cont de faptul că această categorie de proiecte de infrastructură este sezonieră, implementarea realizându-se, în funcție de starea vremii, pe perioada lunilor martie 2020 – noiembrie 2020, aspect care influențează și fluxul rambursării fondurilor europene, astfel încât este esențială încheierea contractelor de achiziție publică în cele mai scurte termene și digitalizarea controlului ex-ante, astfel încât acest control să nu genereze întârzieri pe parcursul derulării etapelor procedurilor de achiziții publice, luând totodată în considerare necesitatea de prevenire a neregulilor și a fraudelor,

Întrucât această categorie de măsuri specifice proiectelor de infrastructură produce efecte după un interval de timp între 6 – 12 luni, ceea ce ar pune în pericol buna implementare a proiectelor și ar întârzia măsurile necesare pentru evitarea riscului de dezangajare pentru anul calendaristic 2020,

Ținând cont de reglementările legale în vigoare, interne și internaționale, și de necesitatea asigurării cadrului legal și a condițiilor necesare realizării obiectivelor și a obligațiilor asumate de România în contextul actual, se impune reglementarea în regim de urgență a unor măsuri specifice pentru implementarea proiectelor de infrastructură, cu finanțare din fonduri europene în vederea evitării riscului de dezangajare pentru anul 2020 precum și de modificare și completare a unor acte normative,

Din perspectiva achizițiilor publice/ sectoriale, etapă esențială în implementarea proiectelor de infrastructură cu finanțare din fonduri europene, este necesară reglementarea urgentă a următoarelor aspecte principale, astfel încât să se poată asigura prevenirea unor întârzieri, recuperarea întârzierilor deja apărute și prevenirea neregulilor:

1. prevederi care să reducă timpul alocat controlului ex-ante, fără a afecta calitatea acestui control;
2. angajarea de personal suplimentar, pe perioadă determinată, care să accelereze procesul de evaluare, pentru a nu periclita calitatea și rezultatul evaluării;
3. stimularea personalului implicat în procesul de evaluare a ofertelor, concomitent cu responsabilizarea acestuia și concentrarea solicitărilor de clarificare pe aspectele esențiale ale ofertelor, pentru a nu extinde perioada de evaluare și valabilitatea ofertelor, astfel încât acestea să nu mai corespundă cu realitatea din piață;
4. simplificarea etapelor procedurale pentru achizițiile cu valori sub pragurile prevăzute de legislația națională care transpune directivele europene în materie, fără a afecta respectarea principiilor;
5. publicarea în SEAP a prețului final al contractelor, după execuția integrală a obligațiilor contractuale sau după încetarea contractelor din orice alt motiv.

Având în vedere măsurile luate la nivelul întregii Uniuni Europene, precum și la nivelul României, în contextul epidemiei de coronavirus COVID 19, prin instituirea stării alertă prin Legea nr. 55/2020, precum și faptul că la această dată se estimează că, din cauza restricțiilor pentru limitarea răspândirii coronavirusului, se vor produce efecte și după încetarea stării de alertă, astfel că va exista un impact negativ asupra implementării contractelor de lucrări, care va conduce în mod implicit la creșterea riscului de dezangajare, aceasta constituind o situație extraordinară care necesită luarea de măsuri urgente,

Având în vedere că elementele sus menționate, care vizează interesul public și strategic, sunt o prioritate a Programului de guvernare și constituie o situație de urgență și extraordinară în vederea îndeplinirii condiției favorizante privind achizițiile publice și asigurarea corelării cu prevederile Ordonanței de urgență a Guvernului nr. 65/2020 privind unele măsuri pentru digitalizarea sistemului de coordonare și gestionare a fondurilor europene structurale și de investiții pentru perioada de programare 2014-2020, a cărei reglementare nu poate fi amânată, iar în lipsa reglementării în regim de urgență a acestor măsuri există riscul de pierdere a sumelor alocate României în cadrul perioadei de programare 2014-2020, de neatingere a obiectivelor programelor operaționale și de neîndeplinire a condiției favorizante privind achizițiile publice pentru perioada de programare 2021-2027, fapt care ar putea conduce la imposibilitatea declarării de cheltuieli până la îndeplinirea acestei condiții, se impune adoptarea de măsuri imediate pe calea ordonanței de urgență,

În temeiul art. 115 alin. (4) din Constituția României, republicată,

Guvernul României adoptă prezenta ordonanță de urgență.

**Art. I – (1)** Prin prezenta ordonanță de urgență, pentruproiectele de infrastructură finanțate din fonduri europene se instituie reglementări specifice în domeniul achizițiilor cu valori sub pragurile prevăzute la art. 7 alin. (1) din Legea nr. 98/2016 privind achizițiile publice, cu modificările și completările ulterioare, respectiv la art. 12 alin. (1) din Legea nr. 99/2016 privind achizițiile sectoriale, cu modificările și completările ulterioare, cu respectarea prevederilor legislației în domeniul achizițiilor publice/sectoriale, după caz.

**Art. II - Legea nr. 101/2016 privind remediile și căile de atac în materie de atribuire a contractelor de achiziție publică, a contractelor sectoriale și a contractelor de concesiune de lucrări și concesiune de servicii, precum și pentru organizarea și funcționarea Consiliului Național de Soluționare a Contestațiilor publicată în Monitorul Oficial al României, Partea I, nr. 393 din 23 mai 2016, cu modificările și completările ulterioare, se modifică după cum urmează:**

**1. Articolul 681 se modifică și va avea următorul cuprins:**

„681 Nerespectarea termenelor prevăzute de prezenta lege ori a dispozițiilor cuprinse în prezenta lege privind soluțiile ori măsurile ce pot fi dispuse de instanță constituie abatere disciplinară și se sancționează conform art.100, lit. d), d1) și e) din Legea nr.303/2004 privind statutul judecătorilor și procurorilor republicată, cu modificările și completările ulterioare.”

**Art. III - Ordonanța de urgență a Guvernului nr. 98 din 14 decembrie 2017 privind funcția de control ex ante al procesului de atribuire a contractelor/acordurilor-cadru de achiziție publică, a contractelor/acordurilor-cadru sectoriale și a contractelor de concesiune de lucrări și concesiune de servicii, publicată în  Monitorul Oficial al României, Partea I, nr. 1004 din 18 decembrie 2017, cu modificările și completările ulterioare, se completează după cum urmează:**

1. La articolul 5, după alineatul (2) se introduce un nou alineat, alineatul (21), cu următorul cuprins:

” (21) Controlul ex ante prevăzut la alin. (2) este integral digitalizat, desfășurându-se prin mijloace electronice în toate fazele sale, fără a fi necesară deplasarea personalului ANAP desemnat în acest sens la sediul autorității contractante, cu excepția situațiilor în care procedurile de atribuire nu se desfășoară prin mijloace electronice.”

**2.** La articolul 14 după alin. (1) se introduc cinci noi alineate, alineatul (11), alineatul (12), alineatul (13),alineatul (14), alineatul (15), cu următorul cuprins:

”(11) Depășirea termenelor prevăzute pentru acordarea avizului conform, în normele metodologice de aplicare a prevederilor prezentei ordonanțe de urgență, echivalează cu acordarea tacită a avizului conform necondiționat pentru autoritatea/entitatea contractantă, respectiv a acelui tip de aviz conform pentru situațiile când nu se constată abateri cu privire la aspectele de calitate și/sau de regularitate cuprinse în listele de verificare.

(12) Prevederile alin. (11) nu se aplică în cazul avizului conform emis potrivit dispozițiilor art. 12 alin. (1) lit. e).

(13) În situația unui aviz tacit, autoritatea/entitatea contractantă solicită ANAP eliberarea unui document oficial prin care să se confirme faptul că nu a fost emis aviz conform în termenul prevăzut în normele metodologice de aplicare a prevederilor prezentei ordonanțe de urgență.

(14) Nerespectarea de către personalul ANAP a termenelor prevăzute în normele metodologice de aplicare a prevederilor prezentei ordonanțe de urgență pentru emiterea avizului conform în urma controlului ex-ante constituie abatere disciplinară și se sancționează potrivit prevederilor Ordonanței de Urgență a Guvernului nr. 57/2019 privind Codul administrativ, cu modificările și completările ulterioare.

(15) Avizul conform se emite în format electronic, cu semnătură electronică extinsă, bazată pe un certificat calificat, eliberat de un furnizor de servicii de certificare acreditat, fiind asimilat înscrisurilor cu valoare autentică și se publică în SEAP în ziua emiterii.”

**Art. IV – Legea nr. 98 din 19 mai 2016 privind achizițiile publice publicată în Monitorul Oficial al României, Partea I, nr. 390 din 23 mai 2016, cu modificările și completările ulterioare, se modifică și se completează după cum urmează:**

**1**. La articolul. 3, alineatul (1), după litera ee) se introduce o nouă literă, lit. cu următorul cuprins:

„ee1) mecanism informatic pentru proceduri simplificate: facilitate tehnică implementată în SEAP pentru derularea procedurilor simplificate.”

**2.** După articolul 113 se introduce un nou articol, articolul.1131, cu următorul cuprins:

„Art. 1131. Pentru achizițiile din cadrul proiectelor de infrastructură, autoritățile contractante au dreptul de a aplica mecanismul informatic pentru proceduri simplificate, cu respectarea principiilor prevăzute la art. 2 alin. (2).”

**3.** La articolul 196, după alineatul (2) se introduce un nou alineat, alineatul (21), cu următorul cuprins:

“(21) Prin excepție de la dispozițiile alin. (1) și alin. (2), în cazul procedurilor simplificate, autoritatea contractantă solicită ofertantului clasat pe primul loc documentele justificative care dovedesc informațiile cuprinse în DUAE numai după întocmirea clasamentului, stabilind un termen de 5 zile lucrătoare pentru prezentarea acestor documente, cu posibilitatea de prelungire cu maxim 5 zile lucrătoare, la solicitarea motivată a ofertantului respectiv.”

**4.** La articolul 209, după alineatul (1) se introduce un nou alineat, alineatul (11), cu următorul cuprins:

“Art. 209. (11) În cazul procedurilor simplificate organizate pentru atribuirea contractelor din cadrul proiectelor de infrastructură finanțate din fonduri europene, în situația în care informațiile sau documentele prezentate de către operatorii economici sunt incomplete sau eronate sau în situația în care lipsesc anumite documente, autoritatea contractantă are dreptul de a solicita ofertanților/candidaților, de regulă, cel mult de două ori pentru fiecare fază a procesului de evaluare, clarificări/completări ale documentelor prezentate de aceștia în cadrul ofertelor sau solicitărilor de participare, cu respectarea principiilor tratamentului egal și al transparenței.”

**5.** La articolul 221 alineatul. (6) se modifică și va avea următorul cuprins:

“Art. 221 (6) Autoritățile contractante care modifică un contract de achiziție publică/acord-cadru în cazurile prevăzute la alin. (1) lit. b) și c) au obligația de a publica un anunț în acest sens în Jurnalul Oficial al Uniunii Europene, cu respectarea formularului-standard stabilit de Comisia Europeană în temeiul dispozițiilor art. 51 din Directiva 2014/24/UE a Parlamentului European și a Consiliului din 26 februarie 2014.”

**6.** După articolul 222 se introduce un nou articol, articolul 2221 cu următorul cuprins:

„Art. 2221 – (1) Autoritatea contractantă publică în secțiunea dedicată din SEAP modificările contractelor de achiziție publică/acordurilor-cadru, astfel încât să rezulte durata și prețul final la finalizarea sau încetarea acestora.

(2) Condițiile de publicare a modificărilor contractuale prevăzute la alin. (1) se stabilesc prin normele metodologice de aplicare a prezentei legi.”

**7.** După articolul 234 se introduc două noi articole, *art și art, cu următorul cuprins:*

„Art. 2341. (1) Personalul angajat al autorităților contractante responsabil de organizarea și derularea procedurilor de atribuire și personalul implicat în procesul de evaluare a candidaturilor/ofertelor depuse în cadrul procedurilor de atribuire a contractelor/acordurilor-cadru aferente proiectelor de infrastructură poate beneficia de o indemnizație pe procedură la nivelul unui salariu minim brut pe țară garantat în plată, stabilită prin decizie a conducătorului autorității contractante, dacă sunt îndeplinite cumulativ următoarele condiții:

1. ofertele depuse au fost evaluate în conformitate cu cerințele documentației de atribuire;
2. raportul procedurii a fost întocmit în termenele prevăzut la art. 214 alin. (3) și alin. (4), după caz, și a fost aprobat de conducătorul autorității contractante.

(2) În cazul procedurilor de atribuire prevăzute la alin. (1), constituie abatere disciplinară și se sancționează potrivit legii orice depășire a unor termene legale sau prevăzute în documentațiile de atribuire de către personalul angajat al autorității contractante implicat în procesul de evaluare a candidaturilor/ofertelor, în condițiile în care depășirile sunt imputabile persoanelor respective.

(3) Indemnizațiile de procedură pentru personalul prevăzut la alin. (1) se calculează:

a) ca sumă lunară pentru personalul responsabil de organizarea și derularea procedurilor de atribuire;

b) proporțional cu numărul de zile cuprins între data limită de depunere a candidaturilor/ofertelor și data întocmirii raportului procedurii de către personalul implicat în procesul de evaluare a ofertelor, putându-se cumula cu suma de la lit. a), după caz.

(4) Indemnizațiile de procedură pentru personalul desemnat conform alin. (1) pot fi rambursate în cadrul Programelor Operaționale din care face parte proiectul pentru care s-a organizat procedura de achiziție, în limita alocărilor cu această destinație, conform regulilor de eligibilitate. Autoritățile de Management sunt abilitate să efectueze modificările ce se impun pentru a asigura eligibilitatea acestor categorii de cheltuieli.

Art. 2342. (1) În perioada derulării procedurilor de atribuire a contractelor din cadrul proiectelor de infrastructură finanțate din fonduri europene, autoritățile contractante pot angaja, pe perioadă determinată, cu contract individual de muncă, în afara organigramei aprobate, experți pentru evaluarea ofertelor depuse, pentru a asigura buna desfășurare a procedurilor de atribuire organizate.

(2) Procedurile de angajare a experților potrivit alin. (1) sunt organizate după o metodologie aprobată prin decizie a conducătorului autorității contractante.

(3) Cheltuielile cu experții angajați pe perioadă determinată sunt pot fi rambursate în cadrul Programelor Operaționale din care face parte proiectul pentru care s-a organizat procedura de achiziție, în limita alocărilor cu această destinație, conform regulilor de eligibilitate. Autoritățile de Management sunt abilitate să ia toate măsurile necesare pentru a asigura eligibilitatea categoriilor de cheltuieli menționate la alin.(1).

(4) Experții angajați potrivit alin. (1) trebuie să dețină calificare de experți în achiziții publice sau pot fi persoane cu calificare și experiență relevante în domeniul obiectului achiziției.

(5) Experții angajați potrivit alin. (1) nu beneficiază de indemnizația prevăzută la art. 2341 alin. (1).”

**Art. V – Legea nr. 99 din 19 mai 2016 privind achizițiile sectoriale, publicată în Monitorul Oficial al României, Partea I, nr. 391 din 23 mai 2016, cu modificările și completările ulterioare, se modifică și se completează după cum urmează:**

**1**. La articolul 3, alineatul (1), după litera f) se introduce o nouă literă, lit. cu următorul cuprins:

„f1) mecanism informatic pentru proceduri simplificate: facilitate tehnică implementată în SEAP pentru derularea procedurilor simplificate.”

**2.** După articolul 126 se introduce un nou articol, *art*, cu următorul cuprins:

”Art. 1261. Pentru achizițiile din cadrul proiectelor de infrastructură, entitățile contractante au dreptul de a aplica mecanismul informatic pentru proceduri simplificate, cu respectarea principiilor de la art. 2 alin. (2).”

**3.** La articolul 205, după alineatul. (2) se introduce un nou alineat, alineatul. (21), cu următorul cuprins:

“(21) Prin excepție de la dispozițiile alin. (1) și alin. (2), în cazul procedurilor simplificate, entitatea contractantă solicită ofertantului clasat pe primul loc documentele justificative care dovedesc informațiile cuprinse în DUAE numai după întocmirea clasamentului, stabilind un termen de 5 zile lucrătoare pentru prezentarea acestor documente, cu posibilitatea de prelungire cu maxim 5 zile lucrătoare la solicitarea motivată a ofertantului respectiv.”

**4.** La articolul 221, după alineatul. (1) se introduce un nou alineat alineatul.(11), cu următorul cuprins:

“Art. 221. (11) În cazul procedurilor simplificate organizate pentru atribuirea contractelor din cadrul proiectelor de infrastructură finanțate din fonduri europene, în situația în care informațiile sau documentele prezentate de către operatorii economici sunt incomplete sau eronate sau în situația în care lipsesc anumite documente, entitatea contractantă are dreptul de a solicita ofertanților/candidaților, de regulă, cel mult de două ori pentru fiecare fază a procesului de evaluare clarificări/completări ale documentelor prezentate de aceștia în cadrul ofertelor sau solicitărilor de participare, cu respectarea principiilor tratamentului egal și al transparenței.”

**5.** Articolul 239 se modifică și va avea următorul cuprins:

”Art. 239

Entitățile contractante care modifică un contract sectorial/acord-cadru în cazurile prevăzute la art. 237 şi 238 au obligația de a publica un anunț în acest sens în Jurnalul Oficial al Uniunii Europene, cu respectarea formularului-standard stabilit de Comisia Europeană în temeiul dispozițiilor art. 71 din Directiva 2014/25/UE a Parlamentului European şi a Consiliului din 26 februarie 2014.”

**6**. După articolul 239 se introduce un nou articol, articolul. 2391 cu următorul cuprins:

„Art. 2391 – (1) Entitatea contractantă publică în secțiunea dedicată din SEAP modificările contractelor de achiziție sectorială/acordurilor-cadru, astfel încât să rezulte durata și prețul final la finalizarea sau încetarea acestora.

(2) Condițiile de publicare a modificărilor contractuale prevăzute la alin. (1) se stabilesc prin normele metodologice de aplicare a prezentei legi .”

**7.** După articolul 254 se introduc două noi articole, articolul 2541 și articolul 2542, cu următorul cuprins:

„Art. 2541. (1) Personalul angajat al entității contractante responsabil de organizarea și derularea procedurilor de atribuire și personalul implicat în procesul de evaluare a candidaturilor/ofertelor depuse în cadrul procedurilor de atribuire a contractelor/acordurilor-cadru aferente proiectelor de infrastructură poate beneficia de o indemnizație de procedură la nivelul unui salariu minim brut pe țară garantat în plată, stabilită prin decizie a conducătorului entității contractante, dacă sunt îndeplinite cumulativ următoarele condiții:

1. ofertele depuse au fost evaluate în conformitate cu cerințele documentației de atribuire;
2. raportul procedurii a fost întocmit în termenele prevăzute la art. 227 alin. (3) și alin. (4), după caz, și a fost aprobat de conducătorul entității contractante.

(2) În cazul procedurilor de atribuire prevăzute la alin.(1), constituie abatere disciplinară și se sancționează potrivit legii orice depășire a unor termene legale sau prevăzute în documentațiile de atribuire de către personalul angajat al entității contractante implicat în procesul de evaluare a candidaturilor/ofertelor, în condițiile în care depășirile sunt imputabile persoanelor respective.

(3) Indemnizațiile de procedură pentru personalul prevăzut la alin. (1) se calculează:

a) ca sumă lunară pentru personalul responsabil de organizarea și derularea procedurilor de achiziții;

b) proporțional cu numărul de zile cuprinse între data limită de depunere a candidaturilor/ofertelor și data întocmirii raportului procedurii de către personalul implicat în procesul de evaluare a ofertelor, putându-se cumula cu suma de la lit. a), după caz.

(4) Indemnizațiile de procedură pentru personalul desemnat conform alin. (1) pot fi rambursate în cadrul Programelor Operaționale din care face parte proiectul pentru care s-a organizat procedura de achiziție, în limita alocărilor cu această destinație, conform regulilor de eligibilitate. Autoritățile de Management sunt abilitate să efectueze modificările ce se impun pentru a asigura eligibilitatea acestor categorii de cheltuieli.

Art. 2542. (1) În perioada derulării procedurilor de atribuire a contractelor din cadrul proiectelor de infrastructură finanțate fonduri europene, entitățile contractante pot angaja, pe perioadă determinată, cu contract individual de muncă, în afara organigramei aprobate potrivit legii, experți pentru evaluarea ofertelor depuse, pentru a asigura buna desfășurare a procedurilor de atribuire organizate.

(2) Procedurile de angajare a experților potrivit alin.(1) sunt organizate după o metodologie aprobată prin decizie a conducătorului entității contractante.

(3) Cheltuielile cu experții angajați pe perioadă determinată pot fi rambursate în cadrul Programelor Operaționale din care face parte proiectul pentru care s-a organizat procedura de achiziție, în limita alocărilor cu această destinație, conform regulilor de eligibilitate. Autoritățile de Management sunt abilitate să ia toate măsurile necesare pentru a asigura eligibilitatea categoriilor de cheltuieli menționate la alin.(1).

(4) Experții angajați potrivit alin. (1) trebuie să dețină calificare de experți în achiziții publice sau pot fi persoane cu calificare și experiență relevantă în domeniul obiectului achiziției.

(5) Experții angajați potrivit alin. (1) nu beneficiază de indemnizația prevăzută la art. 2541 alin. (1).”

**Art. VI** (1) Agenția pentru Digitalizarea României are obligația de a asigura operaționalizarea și utilizarea mecanismului informatic pentru proceduri simplificate, prevăzut la art. IV pct. 1, respectiv la art. V pct. 1, precum și operaționalizarea secțiunii dedicate publicării modificărilor contractuale, prevăzută la art. IV pct. 5, respectiv art. V pct. 5, în termen de 60 de zile de la intrarea în vigoare a prezentei ordonanțe de urgență.

(2) Agenția pentru Digitalizarea României are obligația de a asigura operaționalizarea controlului ex-ante digitalizat, în termen de 60 de zile de la intrarea în vigoare a prezentei ordonanțe de urgență, astfel încât acest control să se poată desfășura integral, în toate etapele sale prin mijloace electronice.

**Art. VII** - La propunerea Ministerului Transporturilor, Infrastructurii și Comunicațiilor, se aprobă prin hotărâre a Guvernului mecanismul pentru crearea și utilizarea bazei de date cu utilaje și echipamente de care pot dispune operatorii economici care desfășoară activități în domeniul proiectelor de infrastructură, în termen de 90 de zile de la intrarea în vigoare a prezentei ordonanțe de urgență.

**Art. VIII –** Prin ordin al ministrului transporturilor, infrastructurii și comunicațiilor se aprobă metodologia de elaborare a listei oficiale a operatorilor economici agreați în domeniul proiectelor de infrastructură aflate în competența Ministerului Transporturilor, Infrastructurii și Comunicațiilor, în termen de 30 de zile de la intrarea în vigoare a prezentei ordonanțe de urgență.

**Art. IX** – Prin ordin al ministrului lucrărilor publice, dezvoltării și administrației se aprobă metodologia de elaborare a listei oficiale a operatorilor economici agreați în domeniul proiectelor de infrastructură aflate în competența Ministerului Lucrărilor Publice, Dezvoltării și Administrației, în termen de 30 de zile de la intrarea în vigoare a prezentei ordonanțe de urgență.

|  |  |
| --- | --- |
| **Prim ministru**  **ludovic orban** |  |